Sumerian cuneiform tablet — Period: Old Babylonian — Genre: Literary
Sign sequence:
<SURFACE> 
 IN |SAL.TUG₂| ME |HI.GIR₃| A NI₂ IL₂ RU ME GAL LA <unk> A 
 AN MUŠ₃ A₂ AN GAN₂@t KU₃ ŠU |U.GUD| |HU.HI| BI GU₂ |UD.DU| 
 |AK×ERIN₂| GAL GAL LA HUB₂ DAR AK SU |E.TUM| |GA₂×NUN&NUN| BI KI UŠ SA 
 UD MAR TE@g A ŠU TAG KA GA 
 |SAL.TUG₂| GAL AN MUŠ₃ ŠEN ŠEN NA DI SUM SUM KI GAL ZU 
 KUR GUL GUL TI A₂ TA I NI IN TIL KUR RI A₂ BA E SUM 
 PIRIG DIM₂ AN KI A |KA×BALAG| I NI IN GI₄ KALAM@g E SU NI NI IN PA 
 |GUD×KUR| GAL DIM₂ KUR GU₂ |NE.RU| IG LA |IGI.DIB| NA BA DU BI EN 
 PIRIG |HI.GIR₃| DIM₂ EN NA NU ŠE GA ZE₂ ZA NE TUM TE EN TE EN 
 |SAL.TUG₂| MU AN DIM₂ |PAP.PAP| GA₂ ZA 
 KI EL AN MUŠ₃ KI DIM₂ MAH A ZA 
 AN UD LUGAL DIM₂ |UD.DU| A ZA A₂ |GA₂×AN| SUD SUD ZA 
 AN NA DU A ZA NI₂ |HI.GIR₃| IL₂ RU ZA 
 KI A UD ŠE IR ZI IL₂ RU ZA 
 |HI×AŠ₂| SAG GA₂ DU NA SA ZA KUR |UD.DU| A ZA 
 KUR GI LAGAB NA A |ŠU.NAGA| A ZA 
 KUR |ZA.MUŠ₃| KUR KI EL |IGI.DIB| TU UD DA ZA 
 ZA KUR |HI×AŠ₂| DIM₂ NI₂ BA DUR₂ DUR₂ RA ZA 
 EN |U.GUD| EN ŠAR₂ DIM₂ |ŠITA.GIŠ| LAGAB LAGAB RA ZA 
 |AK×ERIN₂| BA GIŠ KU |GA₂×NUN&NUN| RA DIM₂ SAG LAGAB LAGAB RI ZA 
 SAG MI GA EZEN RI |U.U.U| NE IB RA 
 KUR KUR RI I LU LAM MA BI HI GI |U.U.U| IM MI TUM BI 
 |SAL.TUG₂| |AK×ERIN₂| TUR GAL AN |EN.ZU| NA 
 KI EL AN MUŠ₃ ME UR E GA I I 
 IN |SAL.TUG₂| ME EN AN LAGAB NA MU NE KI LAGAB NA MU NE 
 AN MUŠ₃ ME EN AN LAGAB NA MU NE KI LAGAB NA MU NE 
 NIM KI SU EDIN KI A LAGAB NA MU NE 
 KUR LUL LUL BI A LAGAB NA MU NE 
 KUR ŠA₃ GA |U.GUD| |U.GUD| DA MU NE 
 IN |SAL.KU| ME EN KUR RI TE A ME EN NI₂ BI NA MA RA AB AK 
 AN MUŠ₃ ME EN KUR RI TE A ME EN NI₂ BI NA MA RA AB AK 
 |HI×AŠ₂| SAG |EN.TI| KI KID TE A ME EN NI₂ BI NA MA RA AB AK 
 NI₂ BI TA NA MA RA AB AK DIM₂ 
 KA BI KI EŠ₂ NA MA RA AB TE A DIM₂ 
 |KA×NUN| IŠ RA NA MA NI IB |GA₂×NUN&NUN| RA DIM₂ 
 |HI×AŠ₂| SAG ZI ŠU MU GA |A.AN| MI IB SI NI₂ MU GA MI IB ZU 
 A₂ MAH BI EŠ₂ GUD MAH GA BA IGI DU 
 A₂ TUR BI EŠ₂ GUD TUR GA BA IGI DU 
 HUB₂ GA MU KALAM@g ŠU₂ |KI.E.NE.DI| AN MUŠ₃ KU₃ GA MU NI IN SAR 
 |HI×AŠ₂| SAG GA₂ |AK×ERIN₂| GA BA AB DU ŠEN ŠEN SI GA BA AB DI 
 TI MAR TE@g A SI GA BA AB DI 
 A₂ PA |EŠ₂.MAH| DIM₂ GA BA AB SUR SUR 
 GIŠ BU DA GAR SU UB GA BA AB AK 
 GIŠ RU SU |E.TUM| |GA₂×NUN&NUN| SI GA NA AB DI DI 
 GIŠ |ŠE.NUN&NUN| UŠ SA BI EŠ₂ NE GA |A.AN| PA 
 |IGI.UR| DU BI EŠ₂ URUDA HA ZI IN GA BA IGI DU 
 A LAGAB BA AN |NE.GI| LU₂ EL LA KIN GA BA AN KAK KAK 
 |HI×AŠ₂| SAG |LAM×(KUR.RU)| KI ŠU NU TE GA₂ NI₂ BI GA BA NI TUM SUD 
 URU AN NI NAM BA AN TAR DA DIM₂ KI BI NA AN GI₄ GI₄ 
 AN EN KID LI SAG KI BU DA DIM₂ GU₂ BI NA AN ZI ZI 
 KUR RI IN TI MU GAN KUR KU 
 |EN.TI| KI E KA TAR MU GAN SI IL LI ME UR HU MU I I 
 AN MUŠ₃ TUR AN |EN.ZU| NA KID 
 TUG₂ |NAM.SAL.TUG₂| A BA AN TUG₂ |U.GUD| GU₂ BA AN |UD.DU| 
 NI₂ ME NE |HI.GIR₃| A SAG KI NA ŠE IR KA AN BA NI IN KA 
 ZI PA |NINDA₂×NE| KU₃ GA NA |NI.UD| |ZA.GUL| GI LAGAB NA SI BA NI IN DI DI 
 ŠITA SAG 7(DIŠ) E ZI DA NA NAM DUN BA NI IN AK 
 |GU₂×KAK| |NI.UD| ZA KUR NA GIR₃ NI NE IN DU 
 AN |GU₂×NUN| NA |NUN&NUN| MI NI IB |UD.DU| 
 KA₂ |IGI.E₂| DI TAR BA NE IN DU 
 AN RA NE SAG MU KALAM@g NA AN DU |AMAR×ŠE| MU NA AB BI 
 AN AN MUŠ₃ DA HUL₂ LA E 
 MU KALAM@g BU KI NA BA E KU 
 ZAG GAL AN NA KA BA E SI 
 AN A A MU DI MA RA AB BI EN KA MU UŠ |GIŠ.TUG₂.PI| ZU 
 AN NI AN BA NI₂ MU MI NI IN RI 
 ZA E ME EN KA MU AN KI A GABA RI LA BA E NI TUK 
 AN BAR RA GIŠ |URU×IGI| GA |A.AN| 
 AN TI BAL MA AN SI UM 
 KI GAL SUM KI GIŠ GU ZA DU@g GI NA 
 A₂ NAM |U.KID| ŠU GA₂ GA₂ MU BU UM DIM₂ GAM 
 6(DIŠ) LAL E KI HA HA ZE₂ 
 4(DIŠ) LAL E ZIG BU BU I 
 KASKAL |GUM×ŠE| E |HI×AŠ₂| RA AN NA ZAG EŠ₂ <unk> 
 LUGAL BI IR <unk> <unk> AN NA KA |UD.AN.ŠEŠ.KI| DIM₂ |UD.DU| A 
 TI A₂ TA |UD.DU| A A GAR₃ E GIŠ SAR |ŠE.NUN&NUN| KA NAM DIM₂ ZI ZI 
 GIŠ GAN₂ |GA₂×NUN&NUN| KI BAL SUM SUM KI 
 |KA₂.GAL| A BA GIŠ SI GAR BU NE GIŠ IG BI NE IB DU BI 
 AN LUGAL ŠU MU GAN IM MU E SUM A₂...
 LUGAL LA ZI DA NA GAN NI IN KU₄ KI BAL GUL GUL LU NE 
 KUR UR₂ RA SAG@g KAK HU DIM₂ SAG HU MU DA DUB₂ BI 
 AN LUGAL MU ZU ZAG KALAM@g MA GU DIM₂ GA AN IGI <unk> 
 KUR KUR RA MUŠ KI IN DAR RA DIM₂ ŠU HU MU DA DUB₂ BI |U.U.U| 
 MUŠ SAG KAL KUR BI TA |LAGAR@g.DU| DA DIM₂ DA GA HU MU DA AN DU 
 KUR RA A₂ GAN NE IN GAR IGI GAN NI IN BAR BU DA BI HA BA ZU 
 |HI×AŠ₂| RA AN KU₃ AN NA KA EŠ₂ GAN NI |UD.DU| U DA BI HA BA ZU 
 AN RI E NE...
 AN MUŠ₃ ME EN AN A NUN NA KID NE |IGI.DIB| BA <unk> 
 A DIM₂ GA₂ E KUR RI AN KI A NI₂ MU LA BA NI IB TA A TA 
 AN MUŠ₃ ME EN KUR RI AN KI A NI₂ MU...
 |HI×AŠ₂| SAG |EN.TI| KI A KID KUR RI AN KI A NI₂ MU LA BA NI IB TA A TA 
 NI₂ BI TA NA MA RA AB AK DIM₂ 
 KA BI KI EŠ₂ NA MA AB TE A DIM₂ 
 |KA×NUN| IŠ RA NA MA NI IB |GA₂×NUN&NUN| RA DIM₂ 
 |HI×AŠ₂| SAG ZI ŠU MU GA |A.AN| MI IB SI NI₂ MU GA MI IB ZU 
 A₂ MAH BI EŠ₂ GUD MAH GA BA IGI DU 
 A₂ TUR BI EŠ₂ GUD TUR GA BA IGI DU 
 <unk> GA MU KALAM@g RU...KU₃ GA MU NI IN SAR 
 |HI×AŠ₂| SAG GA₂ |AK×ERIN₂| GA BA |DU.DU| ŠEN ŠEN GA BA AB SAR SAR 
 TI MAR TE@g |A.AN| SI GA BA AB DI 
 A₂ PA |EŠ₂.MAH| BI GA BA AB SUR SUR 
 GIŠ BU DA GAR SU UB GA BA AB AK 
 GIŠ RU SU |E.TUM| |GA₂×NUN&NUN| SI GA |A.AN| MA AB DI DI 
 |ŠE.NUN&NUN| UŠ SA BI EŠ₂ NE GA |A.AN| PA 
 |IGI.UR| DU BI EŠ₂ URUDA HA ZI IN GA BA IGI DU 
 A LAGAB BA AN |NE.GI| LU₂ EL LA KIN GA BA AN TUK TUK 
 |HI×AŠ₂| SAG |LAM×(KUR.RU)| KI ŠU NU TE GA₂ NI₂ BI GA BA NI TUM SUD 
 URU AN NI NAM BA TAR DA DIM₂ KI BI NA AN GI₄ GI₄ 
 AN EN KID LI SAG KI BU DA DIM₂ GU₂ BI NA AN ZI ZI 
 KUR RI IN TI MU GAN KUR KU 
 |EN.TI| KI KA TAR MU GAN SI IL LI ME UR HU MU I I 
 AN LUGAL AN RI E NE KID MU NA NI IB GI₄ GI₄ 
 LU₂ TUR MU KUR RI AL NE KA ŠA₃ BI A NA AB AK 
 AN MUŠ₃ ME EN KUR RI AL NE KA ŠA₃ BI A NA AB AK 
 |HI×AŠ₂| SAG |EN.TI| KI AL NE KA ŠA₃ BI A NA AB AK 
 KI DU AN RI E NE KID NI₂ |HI.GIR₃| IM DA RI RI 
 KI KU KU₃ AN A NUN NA KID NE SU ZI IM DUH DUH 
 NI₂ BI |HI.GIR₃| A KALAM@g MA MU KALAM@g RI 
 |HI×AŠ₂| SAG GA₂ ME NE BI |HI.GIR₃| A KUR KUR MU KALAM@g RI 
 GALAM DA BI AN NA ŠA₃ BI |NUN&NUN| MI NI IB |UD.DU| 
 GIŠ SAR SAR BI GURUN IM LAL KA NI IM DUH DUH 
 GIŠ MAH BI DUN₃@g AN NA <unk> <unk> |IGI.E₂| DI NE BA DU 
 |EN.TI| KI A GIŠ AN SAG@g PA |3×AN| |3×AN| LA BA |PIRIG×UD| TAB BA MU KALAM@g LU 
 ŠEG₉ LU IGI BI NI₂ BA MU KALAM@g LU 
 |GUD×KUR| BI U₂ LU A MU KALAM@g DU 
 DARA₃ BI HA ŠU UR₂ |HI×AŠ₂| SAG GA₂ KA E NE SUD UD BI IM ME 
 NI₂ BI |HI.GIR₃| A NU MU E DA KU₄ KU₄ 
 |HI×AŠ₂| SAG GA₂ ME NE BI |HI.GIR₃| |A.AN| 
 KI EL AN MUŠ₃ SAG NU MU E NE GA₂ GA₂ 
 |HI×AŠ₂| DIM₂ HU MU NA AB AK 
 NU GIG TUM BA NI |AB₂×ŠA₃| BAL A NI 
 E₂ |AK×ERIN₂| KA IG BA AN TAK₄ 
 GIŠ IG ZA KUR NA ŠU BA AN UŠ 
 |AK×ERIN₂| MAH BA RA AN |UD.DU| UD GAL KI NE IN UŠ 
 KU₃ AN MUŠ₃ KID MAR TE@g DI NE IN KA 
 MAR TE@g ZI GA IŠ |IGI.UR| NE IB ZI 
 IM |IGI.UR| ZI GA LA IM BAR RI 
 |SAL.TUG₂| MU |HI×AŠ₂| SAG GA₂ BA |U.GUD| |U.GUD| 
 GIR₃ NI MIN A BI MU KALAM@g |DU&DU| 
 GIR₂ A₂ MIN A BI |IGI.DIB| SAR BA AN AK 
 |EN.TI| KI A GU₂ BI U₂ |ZI&ZI.LAGAB| BUR DIM₂ ŠU BA AN IGI IN TI 
 ŠA₃ BI KA GIR₂ A BA NI IN RA 
 KA GAL KA AN NI SI DIM₂ MU KALAM@g SI IL LI 
 |EN.TI| KI E |NI.UD| SU NI₂ BA KID 
 BAR BI A DUB KU GAN IM MI IB ZA 
 A₂ TA RI A TA MUŠ ŠA₃ |NUN.LAGAR| GAL GAL LA |KA×BAD| MU KALAM@g GU₂ |URU×GU| GU₂ 
 GIŠ |ŠE.NUN&NUN| BI AŠ₂ NE IN KA GIŠ BI NAM BA AN TAR 
 GIŠ AL LA NU UM BI |KA×UD| BA MI NI IN TIL 
 BAR BI A NE MI NI IN RI I NE BI NE IN SAR 
 IN |SAL.TUG₂| E KUR RI ME NE IN PI 
 KU₃ AN MUŠ₃ KID A LA NI DIM₂ NE IN DIM₂ 
 |HI×AŠ₂| SAG |EN.TI| KI KID IM MA DU KA IM MA |UMUM×KASKAL| E 
 |HI×AŠ₂| SAG IL₂ LA ZU EŠ₂ GALAM DA ZU EŠ₂ 
 ŠA₆ GA ZU EŠ₂ IGI@g GA ZU EŠ₂ 
 TUG₂ ME KU₃ GA TUG₂ RA ZU EŠ₂ 
 AN NI ŠU SI DI A ZU EŠ₂ 
 KA KI EŠ₂ NU TE A ZU EŠ₂ 
 |KA×NUN| IŠ RA NU |GA₂×NUN&NUN| RA ZU EŠ₂ 
 MU |EZEN×BAD| GI EN ŠA₃ SI GA MU KALAM@g SUM GI EN 
 |GUD×KUR| SI DIM₂ SI ZA MI NI TUM KU BI EN 
 |GUD×KUR| GAL DIM₂ A₂ LAGAB LAGAB RA ZA KI MU E IGI IB UŠ 
 GUD DIM₂ A₂ MAH ZU KI BA E TE EN |IGI.UR| BI MU RI TUM UŠ 
 IGI ZA |A.IGI| RA SI BA NI IN DI 
 ŠA₃ ZA A |NUN&NUN| RA BA NI IN GAR 
 BAR BI A HU ŠA₃ PA GA KID |U₂.KI.SUM.GA| IM MA NI UŠ 
 MIN |HI×BAD| MA EŠ₂ NI₂ |HI.GIR₃| NA KUR KU DI ZI NE |U.U.U| NA E 
 A A MU AN MU |U.GUD| KID LI ŠA₃ KUR KUR RA KA NI₂ GAL MU MI NI IN RI 
 A₂ ZI DA MU GIŠ KU MI NI IN RI 
 A₂ KAB BU MU <unk> E RI RI ME EN 
 DUN₃@g@g MU GIŠ GAN₂ |GA₂×NUN&NUN| KA GAL GAL LA IN SI IL SI IL E 
 E₂ GAL MU KAK GAR |SI.A| NE AK 
 GIŠ GU ZA MI NI DU DU@g BI MI NI GI EN 
 KUR GAR RA GIR₂ BA DA RA MU NA SUM 
 |UŠ.KU| RA SU UB LI LI AB MU NA SUM 
 PI LI PI LI SAG ŠU BAL MU NI AK 
 KUR RI |IGI.DIB| MA GA₂ SAG BA SUM 
 |HI×AŠ₂| SAG |EN.TI| KI |IGI.DIB| MA MU SAG BA RA SUM 
 A MAH |UD.DU| A DIM₂ |IGI.DIB| BA DU 
 A ZI GA DIM₂ GIŠ KEŠ₂ DU BA SUR 
 KUR RA |IGI.DIB| MA MU IM MA DU 
 |EN.TI| KI E |IGI.DIB| MA MU IM MA DU 
 |EN.TI| KI |IGI.UR| A TUR GAL AN |EN.ZU| NA 
 KI EL AN MUŠ₃ ZAG SAL 
 AN |ŠE.NAGA| ZAG SAL

Provide the transliteration.

<SURFACE>
in-nin me huš-a ni₂ gur₃-ru me gal-la <unk> a
{d}inana a₂-an-kar₂ kug šu du₇ mud-bi gu₂ e₃
me₃ gal-gal-la hub₂ dar ak {kuš}gur₂₁{ur₃}bi ki us₂-sa
ud mar-uru₅-a šu tag dug₄-ga
nin gal {d}inana šen-šen-na sa₂ sig₁₀-sig₁₀-ge₅ gal-zu
kur gul-gul ti a₂-ta i-ni-in-ug₇ kur-re a₂ ba-e-šum₂
piriŋ-gin₇ an ki-a šeg₁₁ i-ni-in-gi₄ uŋ₃-e su i₃-ni-in-sag₃
am gal-gin₇ kur gu₂-erim₂-ŋal₂-la u₃-na ba-gub-be₂-en
piriŋ huš-gin₇ uru₁₆-na nu-še-ga ze₂-za bi₂-ib₂-te-en-te-en
nin-ŋu₁₀ an-gin₇ buluŋ₃-ŋa₂-za
ki-sikil {d}inana ki-gin₇ mah-a-za
{d}utu lugal-gin₇ e₃-a-za a₂ daŋal sud-sud-za
an-na du-a-za ni₂ huš gur₃-ru-za
ki-a ud še-er-zid gur₃-ru-za
hur-saŋ-ŋa₂ ŋen-na sa za-gin₃ e₃-a-za
kur gi-rin-na a tu₅-a-za
kur šuba₂ kur ki sikil u₃-tu-ud-da-za
za-gin₃ ur₅-gin₇ ni₂-ba dur₂-dur₂-ra-za
en ul en šar₂-gin₇ šita₂ gur₄-gur₄-ra-za
me₃-ba {ŋiš}tukul ur₃-ra-gin₇ saŋ gur₄-gur₄-re-za
saŋ gig₂-ga šir₃-re-eš bi₂-ib-ra
kur-kur-re i-lu-lam-ma-bi dug₃-ge-eš im-mi-ib₂-be₂
nin me₃ dumu gal {d}suen-na
ki-sikil {d}inana me-teš₂-e ga-i-i
in-nin-me-en an niŋin₂-na-ŋu₁₀-ne ki niŋin₂-na-ŋu₁₀-ne
{d}inana-me-en an niŋin₂-na-ŋu₁₀-ne ki niŋin₂-na-ŋu₁₀-ne
elam{ki} su-bir₄{ki}a niŋin₂-na-ŋu₁₀-ne
kur lu₅-lu₅-bi-a niŋin₂-na-ŋu₁₀-ne
kur-šag₄-ga du₇-du₇-da-ŋu₁₀-ne
in-nin₉-me-en kur-re te-a-me-en ni₂-bi na-ma-ra-ab-ak
{d}inana-me-en kur-re te-a-me-en ni₂-bi na-ma-ra-ab-ak
hur-saŋ ebih{ki}ke₄ te-a-me-en ni₂-bi na-ma-ra-ab-ak
ni₂-bi-ta na-ma-ra-ab-ak-gin₇
giri₁₇-bi ki-še₃ na-ma-ra-ab-te-a-gin₇
nundum sahar-ra na-ma-ni-ib-ur₃-ra-gin₇
hur-saŋ zig₃ šu-ŋu₁₀ ga-am₃-mi-ib-si ni₂-ŋu₁₀ ga-mi-ib-zu
a₂ mah-bi-še₃ gud mah ga-ba-ši-gub
a₂ tur-bi-še₃ gud tur ga-ba-ši-gub
hub₂ ga-mu-un-šu₂ ešemen {d}inana kug ga-mu-ni-in-sar
hur-saŋ-ŋa₂ me₃ ga-ba-ab-de₆ šen-šen si ga-ba-ab-sa₂
ti mar-uru₅-a si ga-ba-ab-sa₂
a₂-sag₃ ebih₂-gin₇ ga-ba-ab-sur-sur
ŋiš-gid₂-da niŋ₂-su-ub ga-ba-ab-ak
{ŋiš}ilar {kuš}gur₂₁{ur₃} si ga-na-ab-sa₂-sa₂
{ŋiš}tir us₂-sa-bi-še₃ izi ga-am₃-sag₃
hul-du-bi-še₃ {urud}ha-zi-in ga-ba-ši-gub
a-niŋin₂-ba {d}gibil₆ lu₂ sikil-la kiŋ₂ ga-ba-an-du₃-du₃
hur-saŋ aratta{ki} šu nu-teŋ₃-ŋe₂₆ ni₂-bi ga-ba-ni-ib₂-sud
iri an-ne₂ nam ba-an-kud-da-gin₇ ki-bi na-an-gi₄-gi₄
{d}en-lil₂-le saŋ-ki gid₂-da-gin₇ gu₂-bi na-an-zi-zi
kur-re in-di₃-ŋu₁₀ he₂-kur-ku
ebih{ki}e ka tar-ŋu₁₀ he₂-si-il-le me-teš₂ hu-mu-i-i
{d}inana dumu {d}suen-na-ke₄
{tug₂}pala₃-a ba-an-mur₁₀ ul gu₂ ba-an-e₃
ni₂ me-lem₄ huš-a saŋ-ki-na še-er-ka-an ba-ni-in-dug₄
zi-pa-aŋ₂ kug-ga-na {na₄}gug gi-rin-na si ba-ni-in-sa₂-sa₂
šita saŋ 7(diš)-e zid-da-na nam-šul ba-ni-in-ak
dur {na₄}za-gin₃-na ŋiri₃-ni bi₂-in-de₆
an-usan-na nir mi-ni-ib-e₃
kan₄ u₆ di sila-ba bi₂-in-gub
an-ra ne-saŋ mu-un-na-an-gub sizkur mu-na-ab-be₂
an {d}inana-da hul₂-la-e
mu-un-gid₂ ki-na ba-e-tuš
zag gal an-na-ka ba-e-si
an a-a-ŋu₁₀ silim ma-ra-ab-be₂-en inim-ŋu₁₀-uš ŋeštug₂-zu
an-ne₂ an-ba ni₂-ŋu₁₀ mi-ni-in-ri
za-e-me-en inim-ŋu₁₀ an ki-a gaba-ri la-ba-e-ni-tuku
an-bar-ra {ŋiš}silig-ga-am₃
an-ti-bal ma-an-si-um
ki-gal sig₁₀-ge₅ {ŋiš}gu-za suhuš gen₆-na
a₂ nam-šita₄ šu ŋa₂-ŋa₂ mu-bu-um-gin₇ gam
6(diš) la₂-e ki ha-ha-ze₂
4(diš) la₂-e haš₂ gid₂-gid₂-i
kaskal gaz-e har-ra-an-na zag-še₃ <unk>
lugal-bi-ir <unk> <unk> an-na-ka iti₆-gin₇ e₃-a
ti a₂-ta e₃-a a-gar₃-e {ŋiš}kiri₆ tir zu₂ bir₅-gin₇ zi-zi
{ŋiš}gana₂-ur₃ ki-bal sig₁₀-sig₁₀-ge₅
abul-a-ba {ŋiš}si-ŋar gid₂-de₃ {ŋiš}ig-bi bi₂-ib-gub-be₂
an lugal šu-ŋu₁₀ he₂-em-mu-e-šum₂ a₂...
lugal-la zid-da-na he₂-ni-in-kur₉ ki-bal gul-gul-lu-de₃
kur-ur₂-ra sur₂-du₃{mušen}gin₇ saŋ hu-mu-da-dub₂-be₂
an lugal mu-zu zag kalam-ma gu-gin₇ ga-an-ši <unk>
kur-kur-ra muš ki-in-dar-ra-gin₇ šu hu-mu-da-dub₂-be₂-eš
muš-saŋ-kal kur-bi-ta ed₃-da-gin₇ da-ga hu-mu-da-an-du
kur-ra a₂ he₂-bi₂-in-ŋar igi he₂-ni-in-bar gid₂-da-bi ha-ba-zu
har-ra-an kug an-na-ka-še₃ he₂-ni-e₃ burudₓ(U)-da-bi ha-ba-zu
diŋir-re-e-ne...
{d}inana-me-en {d}a-nun-na-ke₄-ne u₃-ba <unk>
a-gin₇ ŋe₂₆-e kur-re an ki-a ni₂-ŋu₁₀ la-ba-ni-ib-ta-a-ta
{d}inana-me-en kur-re an ki-a ni₂-ŋu₁₀...
hur-saŋ ebih{ki}a-ke₄ kur-re an ki-a ni₂-ŋu₁₀ la-ba-ni-ib-ta-a-ta
ni₂-bi-ta na-ma-ra-ab-ak-gin₇
giri₁₇-bi ki-še₃ na-ma-ab-te-a-gin₇
nundum sahar-ra na-ma-ni-ib-ur₃-ra-gin₇
hur-saŋ zig₃ šu-ŋu₁₀ ga-am₃-mi-ib-si ni₂-ŋu₁₀ ga-mi-ib-zu
a₂ mah-bi-še₃ gud mah ga-ba-ši-gub
a₂ tur-bi-še₃ gud tur ga-ba-ši-gub
<unk> ga-mu-un-šub...kug ga-mu-ni-in-sar
hur-saŋ-ŋa₂ me₃ ga-ba-lah₅ šen-šen ga-ba-ab-sar-sar
ti mar-uru₅-am₃ si ga-ba-ab-sa₂
a₂-sag₃ ebih₂-bi ga-ba-ab-sur-sur
ŋiš-gid₂-da niŋ₂-su-ub ga-ba-ab-ak
{ŋiš}ilar {kuš}gur₂₁{ur₃} si ga-am₃-ma-ab-sa₂-sa₂
tir us₂-sa-bi-še₃ izi ga-am₃-sag₃
hul-du-bi-še₃ {urud}ha-zi-in ga-ba-ši-gub
a-niŋin₂-ba {d}gibil₆ lu₂ sikil-la kiŋ₂ ga-ba-an-tuku-tuku
hur-saŋ aratta{ki} šu nu-teŋ₃-ŋe₂₆ ni₂-bi ga-ba-ni-ib₂-sud
iri an-ne₂ nam ba-kud-da-gin₇ ki-bi na-an-gi₄-gi₄
{d}en-lil₂-le saŋ-ki gid₂-da-gin₇ gu₂-bi na-an-zi-zi
kur-re in-di₃-ŋu₁₀ he₂-kur-ku
ebih{ki} ka tar-ŋu₁₀ he₂-si-il-le me-teš₂ hu-mu-i-i
an lugal diŋir-re-e-ne-ke₄ mu-na-ni-ib-gi₄-gi₄
lu₂-tur-ŋu₁₀ kur-re al bi₂-dug₄ šag₄-bi a-na ab-ak
{d}inana-me-en kur-re al bi₂-dug₄ šag₄-bi a-na ab-ak
hur-saŋ ebih{ki} al bi₂-dug₄ šag₄-bi a-na ab-ak
ki-gub diŋir-re-e-ne-ke₄ ni₂ huš im-da-ri-ri
ki-tuš kug {d}a-nun-na-ke₄-ne su zig₃ im-du₈-du₈
ni₂-bi huš-a kalam-ma mu-un-ri
hur-saŋ-ŋa₂ me-lem₄-bi huš-a kur-kur mu-un-ri
sukud-da-bi an-na šag₄-bi nir mi-ni-ib-e₃
{ŋiš}kiri₆ nisig-bi gurun im-la₂ giri₁₇-zal im-du₈-du₈
ŋiš mah-bi aga₃ an-na <unk> <unk> u₆ di-de₃ ba-gub
ebih{ki}a ŋiš-an-dul₃ pa mul-mul-la-ba ug tab-ba mu-un-lu
šeg₉ lu-lim-bi ni₂-ba mu-un-lu
am-bi u₂ lu-a mu-un-gub
tarah-bi ha-šu-ur₂ hur-saŋ-ŋa₂-ka e-ne su₃-ud-bi im-me
ni₂-bi huš-a nu-mu-e-da-ku₄-ku₄
hur-saŋ-ŋa₂ me-lem₄-bi huš-am₃
ki-sikil {d}inana saŋ nu-mu-e-de₃-ŋa₂-ŋa₂
ur₅-gin₇ hu-mu-na-ab-ak
nu-gig ib₂-ba-ni lipiš bal-a-ni
e₂ me₃-ka ŋal₂ ba-an-taka₄
{ŋiš}ig za-gin₃-na šu ba-an-us₂
me₃ mah ba-ra-an-e₃ ud gal ki bi₂-in-us₂
kug {d}inana-ke₄ mar-uru₅ sa₂ bi₂-in-dug₄
mar-uru₅ zig₃-ga sahar hul bi₂-ib-zig₃
im-hul zig₃-ga šika im-bar-re
nin-ŋu₁₀ hur-saŋ-ŋa₂ ba-du₇-du₇
ŋiri₃-ni 2(diš)-a-bi mu-un-sub₂
ŋiri₂ a₂ 2(diš)-a-bi u₃-sar ba-an-ak
ebih{ki}a gu₂-bi {u₂}numun₂-bur-gin₇ šu ba-an-ši-in-ti
šag₄-bi zu₂ ŋiri₂-a ba-ni-in-ra
ka gal gu₃-an-ne₂-si-gin₇ mu-un-si-il-le
ebih{ki}e na₄ su ni₂-ba-ke₄
bar-bi-a dub-dab₅ he₂-em-mi-ib-za
a₂-ta ri-a-ta muš-šag₄-tur₃ gal-gal-la uš₁₁ mu-un-gu₂-guru₅-gu₂
{ŋiš}tir-bi aš₂ bi₂-in-dug₄ ŋiš-bi nam ba-an-kud
{ŋiš}al-la-nu-um-bi enmen-ba mi-ni-in-ug₇
bar-bi-a izi mi-ni-in-ri i-bi₂-bi bi₂-in-mu₂
in-nin-e kur-re me bi₂-in-tal₂
kug {d}inana-ke₄ a-la-ni-gin₇ bi₂-in-dim₂
hur-saŋ ebih{ki}ke₄ im-ma-ŋen gu₃ im-ma-de₂-e
hur-saŋ il₂-la-zu-še₃ sukud-da-zu-še₃
sag₉-ga-zu-še₃ sig₇-ga-zu-še₃
tug₂-ba₁₃ kug-ga mur₁₀-ra-zu-še₃
an-ne₂ šu si sa₂-a-zu-še₃
giri₁₇ ki-še₃ nu-te-a-zu-še₃
nundum sahar-ra nu-ur₃-ra-zu-še₃
mu-ug₅-ge-en šag₄ sig₉-ga mu-un-sig₁₀-ge-en
am-si-gin₇ si-za mi-ni-ib₂-dab₅-be₂-en
am gal-gin₇ a₂ gur₄-gur₄-ra-za ki mu-e-ši-ib-us₂
gud-gin₇ a₂ mah-zu ki ba-e-te-en hul-bi mu-ri-ib₂-us₂
igi-za er₂-ra si ba-ni-in-sa₂
šag₄-za a-nir-ra ba-ni-in-ŋar
bar-bi-a mušen šag₄ sag₃-ga-ke₄ gud₃ im-ma-ni-us₂
2(diš)-kam-ma-še₃ ni₂ huš na-kur-ku silim zid-de₃-eš na-e
a-a-ŋu₁₀ {d}mu-ul-lil₂-le šag₄ kur-kur-ra-ka ni₂ gal-ŋu₁₀ mi-ni-in-ri
a₂ zid-da-ŋu₁₀ {ŋiš}tukul mi-ni-in-ri
a₂ gab₂-bu-ŋu₁₀ <unk> e ri-ri-me-en
mir-ŋu₁₀ {ŋiš}gana₂-ur₃ zu₂ gal-gal-la in-si-il-si-il-e
e₂-gal mu-du₃ niŋ₂ dirig bi₂-ak
{ŋiš}gu-za mi-ni-gub suhuš-bi mi-ni-ge-en
kur-ŋar-ra ŋiri₂ ba-da-ra mu-na-šum₂
gala-ra {kuš}ub li-li-is₃ mu-na-šum₂
pi-li-pi-li saŋ šu bal mu-ni-ak
kur-re u₃-ma-ŋa₂ saŋ ba-šum₂
hur-saŋ ebih{ki} u₃-ma-ŋu₁₀ saŋ ba-ra-šum₂
a mah e₃-a-gin₇ u₃-ba-ŋen
a zig₃-ga-gin₇ ŋiš-keše₂-ra₂ ba-sur
kur-ra u₃-ma-ŋu₁₀ im-ma-gub
ebih{ki}e u₃-ma-ŋu₁₀ im-ma-gub
ebih{ki} hul-a dumu gal {d}suen-na
ki-sikil {d}inana za₃-mi₂
{d}nisaba za₃-mi₂